title: Odluka Tijela za europske političke stranke i europske političke zaklade od 24. srpnja 2020. o javnom pristupu dokumentima Tijela za europske političke stranke i europske političke zaklade 2020/C 258/02

text:
                  6.8.2020

                  HR

                  Službeni list Europske unije

                  C 258/2

         Odluka Tijela za europske političke stranke i europske političke zaklade
         od 24. srpnja 2020.
         o javnom pristupu dokumentima Tijela za europske političke stranke i europske političke zaklade
         (2020/C 258/02)
         TIJELO ZA EUROPSKE POLITIČKE STRANKE I EUROPSKE POLITIČKE ZAKLADE,
         uzimajući u obzir članak 15. stavak 3. treći podstavak Ugovora o funkcioniranju Europske unije,
         uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 6. stavak 2. četvrti podstavak,
         budući da:

                     (1)

                     je u drugom podstavku članka 1. Ugovora o Europskoj uniji utvrđeno načelo otvorenosti prema kojemu Ugovor označuje novu fazu u procesu stvaranja sve tješnje povezane unije među narodima Europe, u kojoj se odluke donose na što otvoreniji način i na razini što je moguće bližoj građanima,

                     (2)

                     u skladu s Uredbom (EU) 2018/1725 Europskog parlamenta i Vijeća (2), obrada osobnih podataka, osobito otkrivanje osobnih podataka o političkim stavovima, može naštetiti fizičkim osobama,

                     (3)

                     se Uredbom (EU, Euratom) br. 1141/2014 uspostavlja ravnoteža između načela transparentnosti i zaštite privatnih i javnih interesa tako što se u članku 32. detaljno utvrđuju informacije i dokumenti za koje se smatra da su od posebnog javnog interesa i da zahtijevaju javnu objavu;

                     (4)

                     bi trebalo omogućiti pristup dokumentima Tijela za europske političke stranke i europske političke zaklade uzimajući u obzir potrebu za zaštitom učinkovitosti upravnih postupaka i neovisnosti Tijela, utvrđenih člankom 6. Uredbe (EU, Euratom) br. 1141/2014;

                     (5)

                     prema načelu proporcionalnosti obrada zahtjeva za pristup dokumentima ne smije dovesti u pitanje izvršavanje osnovnih zadaća i funkcija dodijeljenih Tijelu za europske političke stranke i europske političke zaklade, tj. zadaća registracije, nadzora te, po potrebi, izricanja sankcija europskim političkim strankama i europskim političkim zakladama,

               DONOSI OVU ODLUKU

            Članak 1.
            Svrha
            Svrha ove Odluke jest utvrđivanje uvjeta, ograničenja i postupaka u skladu s kojima Tijelo za europske političke stranke i europske političke zaklade („Tijelo”) omogućava javni pristup dokumentima kojima raspolaže.

            Članak 2.
            Korisnici i područje primjene

               1.   Svaki građanin Europske unije i svaka fizička ili pravna osoba koja ima boravište odnosno sjedište u jednoj od država članica imaju pravo pristupa dokumentima Tijela u skladu s uvjetima iz ove Odluke.

               2.   Tijelo pod istim uvjetima može odobriti pristup dokumentima bilo kojoj fizičkoj ili pravnoj osobi bez boravišta odnosno sjedišta u nekoj državi članici.

               3.   Ova se Odluka primjenjuje na sve dokumente kojima Tijelo raspolaže, tj. sve dokumente koje ono izradi ili primi i koji su u njegovu posjedu.

            Članak 3.
            Iznimke

               1.   Tijelo uskraćuje pristup dokumentu ako bi se njegovom objavom u pitanje dovela zaštita:

                           (a)

                           javnog interesa u pogledu javne sigurnosti, obrane ili vojnih pitanja, međunarodnih odnosa ili financijske, monetarne ili gospodarske politike Unije ili države članice;

                           (b)

                           privatnosti i integriteta pojedinaca, posebno u skladu sa zakonodavstvom Unije u pogledu zaštite osobnih podataka; i

                           (c)

                           povjerljivosti podataka koji su zaštićeni zakonodavstvom Unije.

               2.   Tijelo uskraćuje pristup dokumentu ako bi se njegovom objavom u pitanje dovelo sljedeće:

                           (a)

                           zaštita komercijalnih ili financijskih interesa fizičke ili pravne osobe, uključujući intelektualno vlasništvo;

                           (b)

                           sudski postupci i/ili pravno savjetovanje; i

                           (c)

                           svrha inspekcija, istraga ili revizija.

               3.   Pristup dokumentu koji je izrađen za internu uporabu Tijela ili koje Tijelo primi, a odnosi se na pitanje za koje nije donesena odluka, uskraćuje se ako bi se objavom tog dokumenta u pitanje doveo postupak donošenja odluka Tijela.
               Pristup dokumentu koji sadržava mišljenja za internu uporabu u okviru rasprava i preliminarnih savjetovanja unutar Tijela, ili izvan njega ako je Tijelo sudjelovalo u njima, posebno radi razmjene stajališta između Tijela i Europskog parlamenta, Vijeća i Komisije, nacionalnih kontaktnih mjesta ili Odbora neovisnih uglednih osoba, uskraćuje se čak i nakon donošenja odluke ako bi se objavom tog dokumenta u pitanje doveo postupak donošenja odluka Tijela.

               4.   Tijelo uskraćuje pristup dokumentu ako bi se njegovom objavom u pitanje dovelo ispunjavanje obveza europskih političkih stranaka i europskih političkih zaklada utvrđenih u Uredbi (EU, Euratom) br. 1141/2014 ili sposobnost Tijela da vrši aktivnosti nadzora.

               5.   Ako su samo određeni dijelovi traženog dokumenta obuhvaćeni bilo kojom od iznimki iz ovog članka, preostali se dijelovi dokumenta objavljuju.

               6.   U slučaju spomenutih stavaka od 2. do 4., pristup se ipak u cijelosti ili djelomično odobrava ako je objava dokumenta od značajnijeg javnog interesa.

               7.   Ako se zahtjev odnosi na dokument u posjedu Tijela čiji autor nije Tijelo, Tijelo potvrđuje primitak zahtjeva i dostavlja ime osobe ili naziv institucije ili tijela kojemu se zahtjev treba uputiti.

            Članak 4.
            Podnošenje početnog zahtjeva

               1.   Zahtjevi za pristup dokumentu Tijela moraju se podnijeti pisanim putem, u fizičkom ili elektroničkom obliku, na bilo kojem od službenih jezika Unije.

               2.   Podnositelj zahtjeva ne mora navesti razloge za zahtjev, ali u trenutku podnošenja zahtjeva od njega će se tražiti informacije kao što su ime, adresa i, po potrebi, funkcija.

               3.   Zahtjevi moraju biti dovoljno precizni i jasno upućivati na traženi dokument.

               4.   Ako zahtjev nije dovoljno precizan, Tijelo od podnositelja traži da pojasni zahtjev i u tome mu pomaže.

               5.   U slučaju da se zahtjev odnosi na opsežan dokument ili vrlo velik broj dokumenata, Tijelo se može neslužbeno savjetovati s podnositeljem zahtjeva u svrhu pronalaska odgovarajućeg rješenja.

               6.   Ako zahtjev ima veliko vremensko i/ili materijalno područje primjene, a podnositelj zahtjeva ne pojasni zahtjev ili odbija surađivati, Tijelo može odbaciti zahtjev jer bi njegova obrada mogla znatno narušiti normalno funkcioniranje Tijela.

            Članak 5.
            Obrada početnog zahtjeva

               1.   Zahtjeve za pristup dokumentu obrađuje tim za transparentnost koji djeluje u okviru Tijela. Pisana potvrda primitka šalje se podnositelju zahtjeva ubrzo nakon evidentiranja zahtjeva.

               2.   Tijelo u roku od 15 radnih dana od evidentiranja zahtjeva ili, ako je to primjenjivo, primitka dodatnih informacija koje su zatražene u skladu s člankom 4., odobrava pristup traženom dokumentu ili u pisanom odgovoru navodi razloge za njegovo potpuno ili djelomično uskraćivanje te obavješćuje podnositelja zahtjeva o njegovu pravu na podnošenje ponovnog zahtjeva.

               3.   U iznimnim slučajevima, primjerice kada se zahtjev odnosi na opsežan dokument ili vrlo velik broj dokumenata, rok utvrđen stavkom 2. može se produljiti za 15 radnih dana pod uvjetom da se podnositelj zahtjeva unaprijed o tome obavijesti i da se navedu razlozi za to.

               4.   Ako Tijelo ne odgovori na početni zahtjev u propisanom roku, podnositelj zahtjeva ima pravo na podnošenje ponovnog zahtjeva.

            Članak 6.
            Podnošenje ponovnog zahtjeva

               1.   U slučaju potpunog ili djelomičnog odbijanja početnog zahtjeva, odnosno izostanka odgovora na početni zahtjev, podnositelj može podnijeti ponovni zahtjev.

               2.   Ponovni zahtjevi podnose se ravnatelju Tijela u roku od 15 radnih dana od primitka odgovora Tijela odnosno, u slučaju izostanka odgovora na početni zahtjev, od isteka roka za odgovor.

            Članak 7.
            Obrada ponovnog zahtjeva

               1.   Tijelo u roku od 15 radnih dana od evidentiranja ponovnog zahtjeva odobrava pristup traženom dokumentu ili u pisanom odgovoru navodi razloge za njegovo potpuno ili djelomično uskraćivanje.

               2.   U slučaju potpunog ili djelomičnog uskraćivanja Tijelo obavješćuje podnositelja zahtjeva o pravnim lijekovima koji su mu dostupni za osporavanje takve odluke, prvenstveno pokretanje sudskog postupka ili podnošenje žalbe Europskom ombudsmanu pod uvjetima utvrđenima u člancima 263. i 228. Ugovora o funkcioniranju Europske unije.

               3.   U iznimnim slučajevima, primjerice kada se zahtjev odnosi na opsežan dokument ili vrlo velik broj dokumenata, rok utvrđen stavkom 2. može se produljiti za 15 radnih dana pod uvjetom da se podnositelj zahtjeva unaprijed o tome obavijesti i da se navedu razlozi za to.

               4.   Izostanak odgovora na ponovni zahtjev u propisanom roku smatra se negativnim odgovorom i omogućuje podnositelju zahtjeva iskorištavanje pravnih lijekova iz stavka 2.

            Članak 8.
            Pristup nakon podnošenja zahtjeva

               1.   Tijelo temeljem ove Odluke nije dužno ni izraditi novi dokument ni uređivati ili prikupljati dodatne informacije na zahtjev podnositelja.

               2.   Primjerke dokumenata kojima je odobren pristup Tijelo dostavlja u papirnatom ili elektroničkom obliku. Ako su dokumenti opsežni ili je njima teško rukovati, podnositelja zahtjeva može se pozvati da dokumente pregleda u prostorima Tijela.

               3.   Podnositelju zahtjeva može se naplatiti naknada za izradu i dostavu primjeraka dokumenata. Naknada ne smije premašivati stvaran trošak izrade i dostave primjeraka dokumenata. Podnositelja se unaprijed obavješćuje o troškovima i pita želi li nastaviti s podnošenjem zahtjeva. Ne naplaćuju se pregled dokumenata u prostorima Tijela, umnoženi primjerci dokumenata u količini manjoj od 20 stranica formata A4 i pristup u elektroničkom obliku.

               4.   Ako je dokument javno dostupan, Tijelo svoju obvezu odobravanja pristupa traženom dokumentu može ispuniti obavješćivanjem podnositelja zahtjeva o drugom mjestu na kojemu mu može pristupiti.

            Članak 9.
            Umnožavanje dokumenata

               1.   Dokumenti izdani u skladu s ovom Odlukom ne smiju se ni umnožavati ni iskorištavati u komercijalne svrhe bez prethodnog pisanog dopuštenja Tijela.

               2.   Ova Odluka ne dovodi u pitanje nikakva postojeća pravila o autorskim pravima koja ograničavaju prava treće strane na umnožavanje ili iskorištavanje izdanih dokumenata.

               3.   Tijelo ne preuzima nikakvu odgovornost za nezakonitu ili neovlaštenu upotrebu, objavu ili umnožavanje izdanih dokumenata.

            Članak 10.
            Neprimjereno postupanje
            Tijelo odbija zahtjeve koji su neprimjereni ili lažni. To uključuje podnesene zahtjeve uvredljivog ili prijetećeg sadržaja.

            Članak 11.
            Stupanje na snagu
            Ova Odluka stupa na snagu dan nakon objave u Službenom listu Europske unije.

            Sastavljeno u Bruxellesu 24. srpnja 2020.

                  U ime Tijela za europske političke stranke i europske političke zaklade

                  Ravnatelj

               M. ADAM

            (1)  SL L 317, 4.11.2014., str. 1.

            (2)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Odluka (EU) 2020/1531 Europskog parlamenta i Vijeća od 21. listopada 2020. o ovlašćivanju Francuske da u pregovorima dogovori, potpiše i sklopi međunarodni sporazum o dopuni Ugovora između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala

text:
                  22.10.2020

                  HR

                  Službeni list Europske unije

                  L 352/4

         ODLUKA (EU) 2020/1531 EUROPSKOG PARLAMENTA I VIJEĆA
         od 21. listopada 2020.
         o ovlašćivanju Francuske da u pregovorima dogovori, potpiše i sklopi međunarodni sporazum o dopuni Ugovora između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:

                     (1)

                     Ugovorom između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala, potpisanim u Canterburyju 12. veljače 1986. („Ugovor iz Canterburyja”), osnovana je Međuvladina komisija nadležna za sva pitanja u vezi s izgradnjom i upravljanjem izravnom vezom ispod Engleskog kanala („Međuvladina komisija”).

                     (2)

                     Do kraja prijelaznog razdoblja predviđenog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3) („prijelazno razdoblje”) Međuvladina komisija je tijelo kojemu je više država članica povjerilo zadaće u vezi sa sigurnošću željeznica u pogledu izravne veze ispod Engleskog kanala. S obzirom na to, Međuvladina komisija stoga je tijelo nadležno za sigurnost u smislu Direktive (EU) 2016/798 Europskog parlamenta i Vijeća (4). U tom svojstvu ona primjenjuje odredbe prava Unije koje se odnose na sigurnost željeznica i, na temelju Direktive (EU) 2016/797 Europskog parlamenta i Vijeća (5), na interoperabilnost željezničkog sustava.

                     (3)

                     Po isteku prijelaznog razdoblja Međuvladina komisija postat će tijelo koje međunarodnim sporazumom osnivaju država članica, odnosno Francuska, i treća zemlja, odnosno Ujedinjena Kraljevina Velike Britanije i Sjeverne Irske („Ujedinjena Kraljevina”). Nadalje, osim ako je drukčije predviđeno međunarodnim sporazumom kojim se obvezuje Ujedinjena Kraljevina, pravo Unije više se neće primjenjivati na dio izravne veze ispod Engleskog kanala koji je u nadležnosti Ujedinjene Kraljevine.

                     (4)

                     Međunarodni sporazum s trećom zemljom u pogledu primjene pravila o sigurnosti željeznica i interoperabilnosti željezničkog sustava u prekograničnim situacijama mogao bi utjecati na područje koje je u velikoj mjeri obuhvaćeno pravom Unije, a posebice Uredbom (EU) 2016/796 Europskog parlamenta i Vijeća (6) te direktivama (EU) 2016/797 i (EU) 2016/798. Stoga je svaki takav sporazum u isključivoj vanjskoj nadležnosti Unije. Države članice mogu u pregovorima dogovarati ili sklopiti takav sporazum samo ako ih za to ovlasti Unija u skladu s člankom 2. stavkom 1. Ugovora o funkcioniranju Europske Unije (UFEU). S obzirom na međudjelovanje s postojećim zakonodavstvom Unije, potrebno je i da takvo ovlaštenje odobri zakonodavac Unije u skladu sa zakonodavnim postupkom iz članka 91. UFEU-a.

                     (5)

                     Pismom od 16. srpnja 2020. Francuska je od Unije zatražila ovlaštenje da u pregovorima dogovori i sklopi međunarodni sporazum s Ujedinjenom Kraljevinom o dopuni Ugovora iz Canterburyja.

                     (6)

                     Kako bi se osiguralo sigurno i učinkovito upravljanje izravnom vezom ispod Engleskog kanala, primjereno je zadržati Međuvladinu komisiju kao jedinstveno tijelo nadležno za sigurnost koje je odgovorno za cijelu infrastrukturu. S obzirom na poseban položaj izravne veze ispod Engleskog kanala kao željezničke veze putem jedne složene inženjerske građevne konstrukcije koja se djelomično nalazi na državnom području Francuske, a djelomično na državnom području treće zemlje, primjereno je ovlastiti Francusku da u pregovorima dogovori, potpiše i sklopi međunarodni sporazum s Ujedinjenom Kraljevinom u pogledu primjene pravila Unije o sigurnosti željeznica na izravnu vezu ispod Engleskog kanala kako bi se održao jedinstveni sustav sigurnosti, pod određenim uvjetima.

                     (7)

                     Međuvladina komisija sposobna je ispuniti ulogu nacionalnog tijela nadležnog za sigurnost koje je odgovorno za dio izravne veze ispod Engleskog kanala u nadležnosti Francuske podložno izmjeni Direktive (EU) 2016/798 te ako su ispunjeni određeni uvjeti.

                     (8)

                     Međuvladina komisija trebala bi primjenjivati ista pravila na cijelu izravnu vezu ispod Engleskog kanala. Ta bi pravila trebala biti relevantne odredbe prava Unije, a osobito Uredbe (EU) 2016/796 i direktivâ (EU) 2016/797 i (EU) 2016/798, kako su izmijenjene ili zamijenjene, kao i akata donesenih na temelju tih pravnih akata.

                     (9)

                     U skladu s Ugovorom iz Canterburyja sporove između Francuske i Ujedinjene Kraljevine koji se odnose na tumačenje ili primjenu tog ugovora rješava arbitražni sud. Ako se u takvim sporovima pojave pitanja tumačenja prava Unije, kako bi se osigurala pravilna primjena prava Unije, arbitražni sud trebao bi od Suda Europske unije („Sud”) zatražiti da odluči o takvim prethodnim pitanjima te bi trebao biti obvezan njegovom odlukom.

                     (10)

                     Potrebno je utvrditi posebna pravila o provedbi prava Unije u dijelu izravne veze ispod Engleskog kanala u nadležnosti Francuske kako bi se osigurala pravilna provedba prava Unije u svakom trenutku te kako bi Komisija mogla nadzirati njegovu primjenu pod nadzorom Suda, uključujući u hitnim okolnostima ili ako Međuvladina komisija ne postupi u skladu s odlukom arbitražnog suda. U tu bi svrhu Francuska trebala zadržati pravo jednostranog djelovanja, prema potrebi, kako bi se osigurala potpuna, pravilna i brza primjena prava Unije u dijelu izravne veze ispod Engleskog kanala u njezinoj nadležnosti.

                     (11)

                     Kako bi se osigurala učinkovita pravna zaštita u područjima obuhvaćenima pravom Unije, sudovi na koje se primjenjuje članak 19. stavak 1. Ugovora o Europskoj uniji (UEU) trebali bi biti isključivo nadležni za zahtjeve koje podnose koncesionari i korisnici izravne veze ispod Engleskog kanala protiv odluka Međuvladine komisije.

                     (12)

                     Elemente opisane u uvodnim izjavama od 8 do 11 trebalo bi odraziti u međunarodnim sporazumima između Francuske i Ujedinjene Kraljevine u pogledu izravne veze ispod Engleskog kanala. Ti međunarodni sporazumi trebali bi u svim aspektima biti usklađeni s pravom Unije,

               DONIJELI SU OVU ODLUKU:

            Članak 1.
            Ovom se Odlukom utvrđuju uvjeti pod kojima se Francuska ovlašćuje da u pregovorima dogovori, potpiše i sklopi međunarodni sporazum („sporazum o dopuni”) s Ujedinjenom Kraljevinom o dopuni ugovora između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala („Ugovor iz Canterburyja”) vezano za primjenu pravila o sigurnosti željeznica u pogledu izravne veze ispod Engleskog kanala.
            Takav međunarodni sporazum stupa na snagu po isteku prijelaznog razdoblja predviđenog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju te mora ispunjavati sljedeće uvjete:

                        (a)

                        kako bi se zadržao jedinstveni sustav sigurnosti za cijelu izravnu vezu ispod Engleskog kanala, Međuvladina komisija osigurava, u pogledu izravne veze ispod Engleskog kanala, primjenu odredaba prava Unije, kako ga tumači Sud Europske unije („Sud”), koje se odnose na zadaće nacionalnih tijela nadležnih za sigurnost u smislu članka 3. točke 7. Direktive (EU) 2016/798, a osobito Uredbe (EU) 2016/796 i direktivâ (EU) 2016/797 i (EU) 2016/798, kako su izmijenjene ili zamijenjene, kao i akata donesenih na temelju tih pravnih akata;

                        (b)

                        ako se u sporu upućenom na arbitražu u skladu s člankom 19. Ugovora iz Canterburyja pojavi pitanje koje se odnosi na tumačenje prava Unije, arbitražni sud nije ovlašten odlučivati ni o kojem takvom pitanju. U takvom slučaju arbitražni sud mora od Suda da odluči o tom prethodnom pitanju. Odluka Suda o prethodnom pitanju obvezujuća je za arbitražni sud;

                        (c)

                        prema potrebi, a osobito u hitnim okolnostima ili ako Međuvladina komisija ne postupi u skladu s odlukom arbitražnog suda, Francuska zadržava pravo na jednostrano djelovanje kako bi se osigurala potpuna, pravilna i brza primjena prava Unije u dijelu izravne veze ispod Engleskog kanala u njezinoj nadležnosti;

                        (d)

                        sudovi na koje se primjenjuje članak 19. stavak 1. UEU-a isključivo su nadležni za odlučivanje o pravnim lijekovima koje podnesu koncesionari i korisnici izravne veze ispod Engleskog kanala protiv odluka Međuvladine komisije u njezinu svojstvu tijela nadležnog za sigurnost u smislu članka 3. točke 7. Direktive (EU) 2016/798;

                        (e)

                        mora u svim aspektima biti usklađen s pravom Unije.

            Članak 2.
            Francuska redovito obavješćuje Komisiju o pregovorima s Ujedinjenom Kraljevinom o sporazumu o dopuni te, prema potrebi, poziva Komisiju da sudjeluje u pregovorima kao promatrač.
            Po završetku pregovora Francuska Komisiji podnosi nacrt sporazuma o dopuni koji je proizašao iz tih pregovora. Komisija o tome obavješćuje Europski parlament i Vijeće.
            U roku od mjesec dana od primitka nacrta sporazuma o dopuni Komisija donosi odluku o tome jesu li ispunjeni uvjeti iz članka 1. ove Odluke. Ako Komisija zaključi da su ispunjeni, Francuska može potpisati i sklopiti sporazum o dopuni.
            Francuska dostavlja Komisiji primjerak sporazuma o dopuni u roku od mjesec dana od njegova stupanja na snagu ili, ako se sporazum o dopuni treba privremeno primjenjivati, u roku od mjesec dana od početka njegove privremene primjene.

            Članak 3.
            Ova je Odluka upućena Francuskoj Republici.

            Sastavljeno u Bruxellesu 21. listopada 2020.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               M. ROTH

            (1)  Mišljenje od 16. rujna 2020. (još nije objavljeno u Službenom listu).

            (2)  Stajalište Europskog parlamenta od 8. listopada 2020. (još nije objavljeno u Službenom listu)i odluka Vijeća od 14. listopada 2020.

            (3)  SL L 29, 31.1.2020., str. 7.

            (4)  Direktiva (EU) 2016/798 Europskog parlamenta i Vijeća od 11. svibnja 2016. o sigurnosti željeznica (SL L 138, 26.5.2016., str. 102.).

            (5)  Direktiva (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (SL L 138, 26.5.2016., str. 44.).

            (6)  Uredba (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (SL L 138, 26.5.2016., str. 1.).


title: Odluka Političkog i sigurnosnog odbora (ZVSP) 2020/1541 od 13. listopada 2020. o imenovanju voditelja Policijske misije Europske unije za palestinska područja (EUPOL COPPS) (EUPOL COPPS/1/2020)

text:
                  23.10.2020

                  HR

                  Službeni list Europske unije

                  L 353/8

         ODLUKA POLITIČKOG I SIGURNOSNOG ODBORA (ZVSP) 2020/1541
         od 13. listopada 2020.
         o imenovanju voditelja Policijske misije Europske unije za palestinska područja (EUPOL COPPS) (EUPOL COPPS/1/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2013/354/ZVSP od 3. srpnja 2013. o Policijskoj misiji Europske unije za palestinska područja (EUPOL COPPS) (1), a posebno njezin članak 9. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju članka 9. stavka 1. Odluke 2013/354/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke u svrhu obavljanja političkog nadzora i strateškog usmjeravanja Policijske misije Europske unije za palestinska područja (EUPOL COPPS), uključujući odluku o imenovanju voditelja misije.

                     (2)

                     PSO je 28. rujna 2017. donio Odluku Političkog i sigurnosnog odbora (ZVSP) 2017/1802 (2) o imenovanju g. Kauka AALTOMAAE voditeljem misije EUPOL COPPS za razdoblje od 1. listopada 2017. do 30. lipnja 2018.

                     (3)

                     Mandat g. Kauka AALTOMAAE kao voditelja misije EUPOL COPPS redovito se produljivao, posljednji put do 30. rujna 2020. na temelju Odluke Vijeća (ZVSP) 2020/902 (3), kojom je izmijenjena i Odluka 2013/354/ZVSP te produljeno razdoblje trajanja misije EUPOL COPPS do 30. lipnja 2021.

                     (4)

                     Visoki predstavnik Unije za vanjske poslove i sigurnosnu politiku predložio je 7. listopada 2020. imenovanje gđe Nataliye APOSTOLOVE voditeljicom misije EUPOL COPPS,

               DONIO JE OVU ODLUKU:

            Članak 1.
            Gđa Nataliya APOSTOLOVA imenuje se voditeljicom Policijske misije Europske unije za palestinska područja (EUPOL COPPS) za razdoblje od 15. studenoga 2020. do 30. lipnja 2021.

            Članak 2.
            Ova Odluka stupa na snagu na dan donošenja.
            Primjenjuje se od 15. studenoga 2020.

            Sastavljeno u Bruxellesu 13. listopada 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 185, 4.7.2013., str. 12.

            (2)  Odluka Političkog i sigurnosnog odbora (ZVSP) 2017/1802 od 28. rujna 2017. o imenovanju voditelja Policijske misije Europske unije za palestinska područja (EUPOL COPPS) (EUPOL COPPS/1/2017) (SL L 259, 7.10.2017., str. 20.).

            (3)  Odluka Vijeća (ZVSP) 2020/902 od 29. lipnja 2020. o izmjeni Odluke 2013/354/ZVSP o Policijskoj misiji Europske unije za palestinska područja (EUPOL COPPS) (SL L 207, 30.6.2020., str. 30.).


title: Odluka Vijeća (ZVSP) 2020/1556 od 23. listopada 2020. o izmjeni Odluke 2010/638/ZVSP o mjerama ograničavanja protiv Republike Gvineje

text:
                  26.10.2020

                  HR

                  Službeni list Europske unije

                  L 355/3

         ODLUKA VIJEĆA (ZVSP) 2020/1556
         od 23. listopada 2020.
         o izmjeni Odluke 2010/638/ZVSP o mjerama ograničavanja protiv Republike Gvineje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 25. listopada 2010. donijelo Odluku 2010/638/ZVSP (1) o mjerama ograničavanja protiv Republike Gvineje.

                     (2)

                     Na temelju preispitivanja Odluke 2010/638/ZVSP te mjere ograničavanja trebalo bi produljiti do 27. listopada 2021.

                     (3)

                     Odluku 2010/638/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 8. stavak 2. Odluke 2010/638/ZVSP zamjenjuje se sljedećim:

                  „2.   Ova Odluka primjenjuje se do 27. listopada 2021. Ona se stalno preispituje. Prema potrebi se produljuje ili mijenja ako Vijeće smatra da njezini ciljevi nisu ispunjeni.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 23. listopada 2020.

                  Za Vijeće

                  Predsjednica

               S. SCHULZE

            (1)  Odluka Vijeća 2010/638/ZVSP od 25. listopada 2010. o mjerama ograničavanja protiv Republike Gvineje (SL L 280, 26.10.2010., str. 10.).


title: Odluka Komisije (EU) 2020/1573 оd 28. listopada 2020. o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (priopćeno pod brojem dokumenta C(2020) 7511)

text:
                  29.10.2020

                  HR

                  Službeni list Europske unije

                  L 359/8

         ODLUKA KOMISIJE (EU) 2020/1573
         оd 28. listopada 2020.
         o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020.

               (priopćeno pod brojem dokumenta C(2020) 7511)

         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2009/132/EZ od 19. listopada 2009. o utvrđivanju područja primjene članka 143. točaka (b) i (c) Direktive 2006/112/EZ o oslobođenju od plaćanja poreza na dodanu vrijednost prilikom konačnog uvoza određene robe (1), a posebno njezin članak 53. prvi stavak u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         uzimajući u obzir Uredbu Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici (2), a posebno njezin članak 76. prvi stavak u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         budući da:

                     (1)

                     Odlukom Komisije (EU) 2020/491 (3) kako je izmijenjena Odlukom Komisije (EU) 2020/1101 (4) odobrava se oslobađanje od carina i poreza na dodanu vrijednost (PDV-a) pri uvozu robe potrebne za borbu protiv učinaka pandemije bolesti COVID-19 do 31. listopada 2020.

                     (2)

                     Komisija se 29. rujna 2020., u skladu s uvodnom izjavom 5. Odluke (EU) 2020/491, savjetovala s državama članicama i Ujedinjenom Kraljevinom o potrebi produljenja, nakon čega su države članice zatražile produljenje oslobađanja.

                     (3)

                     Ujedinjena Kraljevina zatražila je produljenje odluke (EU) 2020/491 do kraja prijelaznog razdoblja. Odredbe zakonodavstva Unije o oslobađanju od carina i PDV-a pri uvozu robe, u skladu s člankom 5. stavcima 3. i 4. te člankom 8. Protokola o Irskoj/Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) primjenjuju se na Ujedinjenu Kraljevinu i u Ujedinjenoj Kraljevini u odnosu na Sjevernu Irsku od kraja prijelaznog razdoblja. Međutim, Ujedinjena Kraljevina nije zatražila oslobađanje od carina i izuzeće od PDV-a na robu uvezenu u Sjevernu Irsku. Stoga bi se produljenje Odluke (EU) 2020/491 trebalo primjenjivati samo na Ujedinjenu Kraljevinu do isteka prijelaznog razdoblja u skladu s člankom 127. stavkom 1. Sporazuma o povlačenju.

                     (4)

                     Roba koju su države članice uvozile u skladu s Odlukom (EU) 2020/491 omogućila je državnim organizacijama ili organizacijama koje su odobrila nadležna tijela u državama članicama pristup potrebnim lijekovima, medicinskoj opremi i osobnoj zaštitnoj opremi, koje nedostaje. Statistički podaci pokazuju da se i dalje uvoze velike količine te robe. Budući da stopa zaraze bolešću COVID-19 u državama članicama i dalje predstavlja rizik za javno zdravlje i budući da države članice i dalje javljaju da nedostaje robe potrebne za borbu protiv pandemije bolesti COVID-19, razdoblje primjene predviđeno Odlukom (EU) 2020/491 potrebno je produljiti.

                     (5)

                     Kako bi se državama članicama omogućilo pravilno izvješćivanje o obvezama koje proizlaze iz Odluke (EU) 2020/491, primjereno je produljiti rok predviđen u članku 2. Odluke (EU) 2020/491. Rok za izvješćivanje za Ujedinjenu Kraljevinu trebalo bi prilagoditi kako bi se uzela u obzir kraća primjena oslobađanja.

                     (6)

                     Savjetovanje s državama članicama o zatraženom produljenju u skladu s člankom 76. Uredbe (EZ) br. 1186/2009 i člankom 53. Direktive 2009/132/EZ provedeno je 14. listopada 2020.

                     (7)

                     Odluku (EU) 2020/491 trebalo bi stoga na odgovarajući način izmijeniti,

               DONIJELA JE OVU ODLUKU:

            Članak 1.
            Odluka (EU) 2020/491 mijenja se kako slijedi:

                        (1)

                        članak 2. mijenja se kako slijedi:

                                    (a)

                                    uvodni dio zamjenjuje se sljedećim:
                                    „Države članice najkasnije do 31. kolovoza 2021. Komisiji dostavljaju sljedeće informacije:”;

                                    (b)

                                    dodaje se sljedeći drugi stavak:
                                    „Ujedinjena Kraljevina informacije iz prvog stavka dostavlja Komisiji najkasnije do 30. travnja 2021.”;

                        (2)

                        članak 3. zamjenjuje se sljedećim:

                           „Članak 3.

                           Članak 1. primjenjuje se na robu uvezenu od 30. siječnja 2020. do 30. travnja 2021.
                           Međutim, u pogledu uvoza u Ujedinjenu Kraljevinu, članak 1. primjenjuje se od 30. siječnja 2020. do 31. prosinca 2020.”.

            Članak 2.
            Ova je Odluka upućena državama članicama.

            Sastavljeno u Bruxellesu 28. listopada 2020.

                  Za Komisiju

               Paolo GENTILONI

                  Član Komisije

            (1)  SL L 292, 10.11.2009., str. 5.

            (2)  SL L 324, 10.12.2009., str. 23.

            (3)  Odluka Komisije (EU) 2020/491 оd 3. travnja 2020. o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 103, 3.4.2020., str. 1).

            (4)  Odluka Komisije (EU) 2020/1101 od 23. srpnja 2020. o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 241, 27.7.2020., str. 36.).


title: Odluka Vijeća (EU) 2020/1600 od 28. listopada 2020. o imenovanju člana Odbora regija, kojeg je predložila Republika Austrija

text:
                  3.11.2020

                  HR

                  Službeni list Europske unije

                  L 365/9

         ODLUKA VIJEĆA (EU) 2020/1600
         od 28. listopada 2020.
         o imenovanju člana Odbora regija, kojeg je predložila Republika Austrija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog austrijske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo dodatnu Odluku (EU) 2020/1153 (6) o imenovanju članova i zamjenikâ članova Odbora regija.

                     (2)

                     Mjesto člana Odbora regija postalo je slobodno istekom mandata g. Christiana ILLEDITSA,

               DONIJELO JE OVU ODLUKU:

            Članak 1.
            U Odbor regija kao član imenuje se sljedeća osoba do kraja tekućeg mandata koji istječe 25. siječnja 2025.:

                        —

                        g. Heinrich DORNER, Member of a Regional Executive holding an electoral mandate:
                           State Government of Burgenland.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ člana Odbora regija (SL L 256, 5.8.2020., str. 12.).


Odluka Komisije od 26/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9927 - MVM / iCR) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9937 - BC PARTNERS / SOFIMA / IMA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 27/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9979 - BROOKFIELD / SIMON / JCPENNEY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9939 - SAMPO / RMI / HASTINGS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 06/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9950 - CLEARLAKE CAPITAL GROUP / TA ASSOCIATES MANAGEMENT / IVANTI SOFTWARE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća od 30. listopada 2020. o donošenju stajališta Vijeća o nacrtu izmjene proračuna br. 9 Europske unije za financijsku godinu 2020. 2020/C 372 I/01

text:
                  4.11.2020

                  HR

                  Službeni list Europske unije

                  CI 372/1

         ODLUKA VIJEĆA
         od 30. listopada 2020.
         o donošenju stajališta Vijeća o nacrtu izmjene proračuna br. 9 Europske unije za financijsku godinu 2020.
         (2020/C 372 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2020. konačno je donesen 27. studenoga 2019. (2),

                     —

                     Komisija je 9. listopada 2020. podnijela prijedlog koji sadrži nacrt izmjene proračuna br. 9 za opći proračun za financijsku godinu 2020.,

                     —

                     važno je omogućiti brzo donošenje nacrta izmjene proračuna br. 9/2020, radi pružanja pomoći iz Fonda solidarnosti Europske unije dotičnim državama članicama pogođenima prirodnim katastrofama, uzimajući u obzir i situaciju u pogledu bolesti COVID-19, zbog koje su financije tih država članica već pod povećanim pritiskom. Stoga je u skladu s člankom 3. stavkom 3. Poslovnika Vijeća opravdano skratiti osmotjedno razdoblje za obavješćivanje nacionalnih parlamenata utvrđeno u članku 4. Protokola br. 1,

               ODLUČILO JE:

            Jedini članak
            Stajalište Vijeća o nacrtu izmjene proračuna br. 9 Europske unije za financijsku godinu 2020. doneseno je 30. listopada 2020.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 30. listopada 2020.

                  Za Vijeće

                  Predsjednik

               M. ROTH

            (1)  SL L 193, 30.7.2018., str. 1.

            (2)  SL L 57, 27.2.2020., str. 1.


title: Odluka Vijeća (EU) 2020/1636 od 30. listopada 2020. o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025.

text:
                  5.11.2020

                  HR

                  Službeni list Europske unije

                  L 369/1

         ODLUKA VIJEĆA (EU) 2020/1636
         od 30. listopada 2020.
         o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 300. stavak 2. i članak 302.,
         uzimajući u obzir Odluku Vijeća (EU) 2019/853 od 21. svibnja 2019. o određivanju sastava Europskoga gospodarskog i socijalnog odbora (1),
         uzimajući u obzir prijedlog Republike Poljske,
         nakon savjetovanja s Europskom komisijom,
         budući da:

                     (1)

                     Mandat članova Europskoga gospodarskog i socijalnog odbora istekao je 20. rujna 2020.

                     (2)

                     Vijeće je 2. listopada 2020. donijelo Odluku (EU) 2020/1392 o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. te kojom se stavlja izvan snage i zamjenjuje Odluka Vijeća o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. donesena 18. rujna 2020. (2) Vijeće je 22. listopada 2020. donijelo daljnju odluku o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025. (3). Jedno mjesto u Europskom gospodarskom i socijalnom odboru za Republiku Poljsku ostalo je upražnjeno i potrebno ga je popuniti naknadnom odlukom o imenovanju, koja će se primjenjivati retroaktivno od 21. rujna 2020.

                     (3)

                     Pismom od 22. rujna 2020. Republika Poljska potvrdila je prijedlog za imenovanje g. Jaceka KRAWCZYKA članom Europskoga gospodarskog i socijalnog odbora za razdoblje od 21. rujna 2020. do 20. rujna 2025., kako bi popunila svoj popis članova,

               DONIJELO JE OVU ODLUKU:

            Članak 1.
            G. Jacek KRAWCZYK, Vice-president, Confederation Lewiatan, imenuje se članom Europskoga gospodarskog i socijalnog odbora za razdoblje od 21. rujna 2020. do 20. rujna 2025.

            Članak 2.
            Ova Odluka stupa na snagu na dan donošenja.
            Primjenjuje se od 21. rujna 2020.

            Sastavljeno u Bruxellesu 30. listopada 2020.

                  Za Vijeće

                  Predsjednik

               M. ROTH

            (1)  SL L 139, 27.5.2019., str. 15.

            (2)  SL L 322, 5.10.2020., str. 1.

            (3)  Odluka Vijeća (EU) 2020/1555 od 22. listopada 2020. o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025. (SL L 355, 26.10.2020., str. 1.).


title: Odluka Vijeća (ZVSP) 2020/1639 od 5. studenoga 2020. o utvrđivanju općih uvjeta pod kojima bi treće države mogle iznimno biti pozvane na sudjelovanje u pojedinačnim projektima u okviru PESCO-a

text:
                  6.11.2020

                  HR

                  Službeni list Europske unije

                  L 371/3

         ODLUKA VIJEĆA (ZVSP) 2020/1639
         od 5. studenoga 2020.
         o utvrđivanju općih uvjeta pod kojima bi treće države mogle iznimno biti pozvane na sudjelovanje u pojedinačnim projektima u okviru PESCO-a
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 46. stavak 6.,
         uzimajući u obzir Odluku Vijeća (ZVSP) 2017/2315 od 11. prosinca 2017. o uspostavi stalne strukturirane suradnje (PESCO) i utvrđivanju popisa država članica sudionica (1), a posebno njezin članak 4. stavak 2. točku (g),
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 14. studenoga 2016. usvojilo Zaključke o provedbi globalne strategije EU-a u području sigurnosti i obrane, u kojima se utvrđuje razina ambicije Unije u okviru triju strateških prioriteta utvrđenih u toj strategiji: (a) odgovora na vanjske sukobe i krize, (b) izgradnje kapaciteta partnerâ i (c) zaštite Unije i njezinih građana.

                     (2)

                     U zaključcima o sigurnosti i obrani u kontekstu globalne strategije EU-a, usvojenima 19. studenoga 2018., Vijeće je nadalje navelo da će uzimanjem u obzir sadašnjih i budućih potreba Europe u području sigurnosti i obrane Unija povećati svoju sposobnost da djeluje kao pružateljica sigurnosti i svoju stratešku autonomiju te ojačati svoju sposobnost za suradnju s partnerima.

                     (3)

                     U jedanaestom stavku Priloga I. obavijesti (2) o PESCO-u od 13. studenoga 2017. upućenoj Vijeću i Visokom predstavniku Unije za vanjske poslove i sigurnosnu politiku („Visoki predstavnik”) navodi se da se snažnijim obvezama mora pomoći u dostizanju razine ambicije Unije, kako je utvrđeno u zaključcima Vijeća od 14. studenoga 2016., koje je u prosincu 2016. potvrdilo Europsko vijeće, čime bi se ojačala strateška samostalnost i Europljana i Unije.

                     (4)

                     Vijeće je 11. prosinca 2017. donijelo Odluku (ZVSP) 2017/2315.

                     (5)

                     Vijeće je 25. lipnja 2018. donijelo Odluku (ZVSP) 2018/909 (3) o uspostavi zajedničkog skupa pravila za upravljanje projektima PESCO-a.

                     (6)

                     Člankom 4. stavkom 2. točkom (g) Odluke (ZVSP) 2017/2315 predviđa se da Vijeće treba pravodobno utvrditi, u skladu s člankom 9. stavkom 1. te odluke, opće uvjete pod kojima bi treće države mogle iznimno biti pozvane na sudjelovanje u pojedinačnim projektima u okviru PESCO-a.

                     (7)

                     Člankom 9. stavkom 1. Odluke (ZVSP) 2017/2315 predviđa se da odluka o takvim općim uvjetima koju Vijeće treba donijeti može sadržavati predložak za administrativne aranžmane s trećim državama.

                     (8)

                     U posljednjem podstavku stavka 2.2.1. Priloga III. obavijesti o PESCO-u upućenoj Vijeću i Visokom predstavniku, koji sadržava prijedloge za upravljanje PESCO-om, navodi se da bi treće države koje bi sudionici u projektu mogli iznimno pozvati trebale moći pružiti znatnu dodanu vrijednost projektu, doprinijeti jačanju PESCO-a i zajedničke sigurnosne i obrambene politike (ZSOP) te ispunjavati zahtjevnije obveze. U njemu se također navodi da se pozivanjem trećih država tim državama neće dodijeliti ovlasti za donošenje odluka u okviru upravljanja PESCO-om.

                     (9)

                     Člankom 9. stavcima 2. i 3. Odluke (ZVSP) 2017/2315 predviđa se da Vijeće u skladu s člankom 46. stavkom 6. Ugovora o Europskoj uniji (UEU) odlučuje o tome zadovoljava li treća država, koju države članice sudionice koje su uključene u projekt žele pozvati na uključivanje u taj projekt, zahtjeve utvrđene u ovoj Odluci i da nakon što Vijeće donese pozitivnu odluku, države članice sudionice koje su uključene u projekt mogu sklopiti administrativne aranžmane s dotičnom trećom državom za potrebe njezina uključivanja u taj projekt. Tim se aranžmanima moraju poštovati postupci i autonomija Unije u donošenju odluka.

                     (10)

                     Trebala bi postojati dosljednost između djelovanja poduzetih u okviru PESCO-a i drugih djelovanja u okviru ZVSP-a te drugih politika Unije.

                     (11)

                     Sudjelovanje trećih zemalja u projektima u okviru PESCO-a ne podrazumijeva to da će subjekti iz trećih zemalja nužno imati pristup EU-ovu programu industrijskog razvoja u području obrane (EDIDP) ili drugim relevantnim instrumentima Unije.

                     (12)

                     U stavku 13. preporuke Vijeća od 6. ožujka 2018. (4) o planu za provedbu PESCO-a navodi se da bi rad na izradi općih uvjeta za iznimno sudjelovanje trećih država u pojedinačnim projektima trebao započeti čim se utvrdi zajednički skup pravila upravljanja za projekte i redoslijed ispunjavanja obveza.

                     (13)

                     Vijeće je 15. listopada 2018. donijelo preporuku (5) o redoslijedu ispunjavanja snažnijih obveza koje su preuzete u okviru PESCO-a te o utvrđivanju preciznijih ciljeva.

                     (14)

                     Europska obrambena agencija trebala bi pružati potporu PESCO-u u skladu s Odlukom Vijeća (ZVSP) 2015/1835 (6).

                     (15)

                     Stoga je primjereno utvrditi opće uvjete pod kojima bi treće države mogle iznimno biti pozvane na sudjelovanje u pojedinačnim projektima u okviru PESCO-a,

               DONIJELO JE OVU ODLUKU:

            Članak 1.
            Svrha
            Ovom Odlukom utvrđuju se opći uvjeti pod kojima bi treće države mogle iznimno biti pozvane na sudjelovanje u pojedinačnim projektima u okviru PESCO-a.

            Članak 2.
            Postupak pozivanja

               1.   Treća država može koordinatoru ili koordinatorima projekta u okviru PESCO-a podnijeti zahtjev za sudjelovanje u tom projektu. Takav zahtjev mora sadržavati dovoljno detaljne informacije o razlozima za sudjelovanje u projektu kao i opseg i oblik predloženog sudjelovanja, u fazama projekta ako je to primjenjivo, te u njemu mora biti potkrijepljeno da su ispunjeni opći uvjeti utvrđeni u članku 3.

               2.   Kada zaprime takav zahtjev države članice sudionice koje su uključene u projekt („članovi projekta”) na temelju informacija koje je pružila ta treća država ocjenjuju ispunjava li ona opće uvjete utvrđene u članku 3.

               3.   Ako se članovi projekta jednoglasno slože:

                           (a)

                           da žele pozvati treću državu koja je podnijela zahtjev da sudjeluje u projektu,

                           (b)

                           u pogledu opsega, oblika i, ako je to primjenjivo, relevantnih faza sudjelovanja te treće države, i

                           (c)

                           da ta treća država ispunjava opće uvjete utvrđene u članku 3.,

                     koordinator ili koordinatori projekta, uz potporu Tajništva PESCO-a, o tome obavješćuju Vijeće i Visokog predstavnika. Ta obavijest uključuje i zahtjev koji je podnijela treća država.

               4.   Na temelju obavijesti iz stavka 3. ovog članka, koja uključuje opseg, oblik i, ako je to primjenjivo, relevantne faze sudjelovanja treće države u projektu, i nakon dobivanja mišljenja Političkog i sigurnosnog odbora, Vijeće donosi odluku u skladu s člankom 46. stavkom 6. UEU-a i člankom 9. stavkom 2. Odluke (ZVSP) 2017/2315 o tome ispunjava li sudjelovanje treće države u tom projektu uvjete utvrđene u članku 3. ove Odluke.

               5.   Nakon pozitivne odluke Vijeća kako je navedeno u stavku 4. koordinator ili koordinatori projekta u okviru PESCO-a u ime članova projekta šalju poziv za sudjelovanje u tom projektu trećoj državi koja je podnijela zahtjev.

               6.   Kada treća država koja je podnijela zahtjev obavijesti koordinatora ili koordinatore projekta u okviru PESCO-a da prihvaća poziv, članovi projekta ili koordinator ili koordinatori u njihovo ime započinju pregovore s tom trećom državom s ciljem sklapanja administrativnog aranžmana između članova projekta, koji o tome odlučuju jednoglasno, i te treće države, na temelju predloška priloženog ovoj Odluci. Takvim administrativnim aranžmanom osigurava se dosljednost s odredbama Odluke (ZVSP) 2017/2315 i Odluke (ZVSP) 2018/909.

               7.   Treća država koja je pozvana da sudjeluje u projektu pridružuje se projektu na datum utvrđen u administrativnom aranžmanu iz stavka 6.

               8.   Koordinator ili koordinatori projekta u okviru PESCO-a svim državama članicama sudionicama PESCO-a na raspolaganje stavljaju administrativne aranžmane iz stavka 6. ovog članka putem zajedničkog elektroničkog radnog sučelja iz članka 2. stavka 2. Odluke (ZVSP) 2018/909.

            Članak 3.
            Opći uvjeti
            Treća država iznimno može biti pozvana da sudjeluje u projektu u okviru PESCO-a i nastaviti sudjelovati u njemu ako ispunjava sve sljedeće opće uvjete:

                        (a)

                        dijeli vrijednosti na kojima se temelji Unija, kako je utvrđeno u članku 2. UEU-a, i načela iz članka 21. stavka 1. UEU-a kao i ciljeve ZVSP-a iz članka 21. stavka 2. točaka (a), (b), (c) i (h) UEU-a. Ne smije postupati protivno sigurnosnim i obrambenim interesima Unije i njezinih država članica, što uključuje poštovanje načela dobrosusjedskih odnosa s državama članicama te mora voditi politički dijalog s Unijom, koji bi trebao obuhvaćati i sigurnosne i obrambene aspekte kada sudjeluje u pojedinačnom projektu u okviru PESCO-a;

                        (b)

                        pruža znatnu dodanu vrijednost projektu i doprinosi postizanju njegovih ciljeva. U skladu s prioritetom europskog suradničkog pristupa i u skladu s člankom 4. stavkom 5. Odluke (ZVSP) 2018/909 sredstvima koja treća država donosi u projekt moraju se nadopunjavati sredstva koja nude države članice sudionice PESCO-a, primjerice pružanjem tehničkog stručnog znanja ili dodatnih sposobnosti, među ostalim operativne ili financijske potpore, kako bi na taj način doprinijela uspjehu projekta, a time i unapređenju PESCO-a;

                        (c)

                        njezinim sudjelovanjem doprinosi se jačanju zajedničke sigurnosne i obrambene politike (ZSOP) i razine ambicije Unije kako je utvrđeno u zaključcima Vijeća od 14. studenoga 2016., među ostalim za potporu misijama i operacijama ZSOP-a;

                        (d)

                        njezino sudjelovanje ne smije dovoditi do ovisnosti o toj trećoj državi ni do toga da ona uvede ograničenja protiv bilo koje države članice Unije u vezi s nabavom oružja, istraživanjem i razvojem sposobnosti ili upotrebom i izvozom oružja ili sposobnosti i tehnologije, čime bi se ometao napredak ili spriječili upotrebljivost, zajednička ili druga, izvoz ili operativno razmještanje sposobnosti razvijenih u okviru projekta PESCO-a. Ona mora finalizirati sporazum na odgovarajućoj razini o uvjetima za daljnje dijeljenje, izvan okvira PESCO-a i na pojedinačnoj osnovi, sposobnosti i tehnologije koje treba razviti u okviru tog projekta kako bi se spriječilo da se te sposobnosti iskoriste protiv Unije i njezinih država članica;

                        (e)

                        njezino sudjelovanje u skladu je sa snažnijim obvezama PESCO-a navedenima u Prilogu Odluci (ZVSP) 2017/2315, osobito s onim obvezama koje se tim projektom u okviru PESCO-a pomaže ispuniti, ovisno o posebnostima tog projekta. Za projekte usmjerene na sposobnosti njezinim sudjelovanjem mora se doprinijeti i ispunjenju prioriteta koji proizlaze iz plana razvoja kapaciteta i Koordiniranog godišnjeg preispitivanja u području obrane (CARD), ostvariti pozitivan učinak na europsku obrambenu tehnološku i industrijsku bazu (EDTIB) te učiniti konkurentnijom europsku obrambenu industriju. Posebice, sudjelovanjem treće države u projektu mora se bitno doprinijeti raspoloživosti, mogućnosti raspoređivanja i interoperabilnosti snaga;

                        (f)

                        s Unijom ima sporazum o sigurnosti podataka koji je na snazi;

                        (g)

                        s Europskom obrambenom agencijom (EDA) ima administrativni aranžman, koji proizvodi učinke, kako je primjereno, u skladu s Odlukom (ZVSP) 2015/1835, ako se projekt provodi uz potporu EDA-e, uzimajući u obzir relevantni dokument o stajalištu EDA-e (7); i

                        (h)

                        u svom se zahtjevu za sudjelovanje iz članka 2. stavka 1. ove Odluke obvezala na to da će osigurati poštovanje odredaba Odluke (ZVSP) 2017/2315 i Odluke (ZVSP) 2018/909.

            Članak 4.
            Prava i obveze trećih država koje sudjeluju u projektu u okviru PESCO-a

               1.   Sudjelovanjem treće države u projektu u okviru PESCO-a moraju se poštovati aranžmani za upravljanje projektom koje su međusobno sklopili članovi projekta u skladu s člankom 4. stavkom 1. Odluke (ZVSP) 2018/909. Treća država koja sudjeluje u projektu u okviru PESCO-a ima prava i obveze utvrđene u administrativnom aranžmanu, kako je navedeno u članku 2. stavku 6. ove Odluke, koji se mora sklopiti između članova projekta, koji o tome odlučuju jednoglasno, i te treće države. Tim pravima i obvezama moraju se poštovati opći uvjeti utvrđeni u članku 3. ove Odluke i ta prava i obveze mogu uključivati sljedeća područja:

                           (a)

                           sudjelovanje treće države na sastancima sazvanima u okviru projekta PESCO-a;

                           (b)

                           uloge i odgovornosti treće države koja sudjeluje u projektu u okviru PESCO-a;

                           (c)

                           opseg uključenosti treće države u postupak donošenja odluka u okviru projekta PESCO-a;

                           (d)

                           opseg i područja razmjene informacija između članova projekta i treće države koja sudjeluje u projektu PESCO-a.

               2.   Pozvana treća država može, uzimajući u obzir njezin doprinos, sudjelovati u postupku donošenja odluka u pogledu provedbe projekta. Aranžmanima iz stavka 1. u potpunosti se poštuje autonomija Unije u donošenju odluka kao i prava i obveze država članica sudionica, među ostalim u pogledu očuvanja kontrole nad projektom i zaštite njegovih rezultata u okviru PESCO-a te donošenja odluka o potencijalnim novim članovima projekta, u skladu s Odlukom (ZVSP) 2017/2315 kojom se uspostavlja PESCO i zajedničkim skupom pravila upravljanja za projekte u okviru PESCO-a utvrđenim u Odluci (ZVSP) 2018/909.

            Članak 5.
            Mehanizam preispitivanja

               1.   Koordinator ili koordinatori projekta u kojem sudjeluje treća država u skladu s postupkom i vremenskim okvirima utvrđenima u članku 2. stavku 2. Odluke (ZVSP) 2018/909 Tajništvu PESCO-a dostavljaju informacije o pojedinačnim doprinosima te treće države projektu i ispunjenju njezinih obveza u odnosu na projekt kao i o njezinu kontinuiranom ispunjavanju općih uvjeta utvrđenih u članku 3. ove Odluke.

               2.   Informacije iz stavka 1. ovog članka Tajništvo PESCO-a jednom godišnje dostavlja Vijeću u kontekstu godišnjeg izvješća o PESCO-u koje Visoki predstavnik podnosi Vijeću i kao dio konsolidiranih informacija o projektima u okviru PESCO-a, kako je navedeno u članku 2. stavku 2. Odluke (ZVSP) 2018/909, kako bi se osiguralo da Vijeće može učinkovito provoditi nadzor nad projektima i djelovati prema potrebi, među ostalim i u pogledu kontinuiranog ispunjavanja općih uvjeta utvrđenih u članku 3. ove Odluke od strane treće države koja sudjeluje u projektu.

            Članak 6.
            Prestanak ili suspenzija sudjelovanja treće države u projektu u okviru PESCO-a

               1.   Ako treća država koja sudjeluje u projektu u okviru PESCO-a obavijesti članove projekta o svojoj odluci o prestanku sudjelovanja, takav prestanak sudjelovanja proizvodi učinke kada članovi projekta i ta treća država postignu dogovor o uvjetima pod kojima će prestati njezino sudjelovanje.
               Ako prestane sudjelovanje treće države u projektu u okviru PESCO-a, koordinator ili koordinatori projekta uz potporu Tajništva PESCO-a o tome obavješćuju Vijeće i Visokog predstavnika.

               2.   Članovi projekta mogu se tijekom ili izvan redovnog preispitivanja iz članka 5. dogovoriti o tome da bi sudjelovanje treće države u pojedinom projektu trebalo ponovno procijeniti. U takvom slučaju koordinator ili koordinatori projekta o tome obavješćuju tu treću državu.
               Ako članovi projekta odluče suspendirati sudjelovanje treće države u projektu u okviru PESCO-a, koordinator ili koordinatori projekta u okviru PESCO-a uz potporu Tajništva PESCO-a o tome obavješćuju Vijeće i Visokog predstavnika. Na temelju te obavijesti i nakon dobivanja mišljenja Političkog i sigurnosnog odbora, Vijeće može donijeti odluku u skladu s člankom 46. stavkom 6. UEU-a i člankom 9. stavkom 2. Odluke (ZVSP) 2017/2315 o prestanku sudjelovanja treće države u projektu.

               3.   Ako jedna država članica ili više njih smatraju da sudjelovanje treće države u projektu u okviru PESCO-a više ne ispunjava opće uvjete utvrđene u članku 3. ove Odluke, mogu to pitanje uputiti Vijeću. U tom slučaju održavaju se savjetovanja među dotičnim državama članicama, odnosno između članova projekta i države članice koja je uputila pitanje odnosno država članica koje su uputile pitanje, uz pomoć Visokog predstavnika. U okviru tih savjetovanja, tijekom kojih se mogu saslušati i mišljenja treće države, država članica koja je uputila pitanje Vijeću odnosno države članice koje su pitanje uputile Vijeću dostavljaju Visokom predstavniku sve potrebne informacije u pisanom obliku, uz obrazloženje razloga za to upućivanje te ukazuju Visokom predstavniku na mjere koje bi se mogle poduzeti za ublažavanje tog pitanja. Visoki predstavnik i dotične države članice zajedno ispituju to pitanje i traže odgovarajuća rješenja u roku od dva mjeseca. Ako nakon završetka savjetovanja država članica koja je uputila pitanje Vijeću odnosno države članice koje su uputile pitanje Vijeću i dalje smatraju da sudjelovanje treće države u projektu u okviru PESCO-a više ne ispunjava uvjete utvrđene u članku 3. ove Odluke, mogu zatražiti da Vijeće ispita to pitanje. U tom slučaju dotične države članice dostavljaju Vijeću sve relevantne informacije. Vijeće na temelju toga, djelujući u skladu s člankom 46. stavkom 6. UEU-a, raspravlja o nastavku sudjelovanju treće države i donosi odluku o tome.

               4.   Administrativnim aranžmanima iz članka 2. stavka 6. utvrđuju se uvjeti pod kojima treća država može prekinuti svoje sudjelovanje u projektu okviru PESCO-a i uvjete pod kojima članovi projekta mogu odlučiti suspendirati sudjelovanje treće države u projektu PESCO-a. Takvim se aranžmanima posebno određuju prava i obveze članova projekta, odnosno treće države čije je sudjelovanje prekinula ili ta treća država ili Vijeće ili su ga suspendirali članovi projekta, među ostalim i u odnosu na financijske aspekte takvog prekida ili suspenzije, poreze, intelektualno vlasništvo i druge elemente relevantne za prekid ili suspenziju.

            Članak 7.
            Odnos sa zajedničkim skupom pravila upravljanja za projekte u okviru PESCO-a

               1.   Uvjeti i postupci na temelju kojih subjekti mogu biti uključeni u provedbu projekata u okviru PESCO-a nisu uređeni ovom Odlukom, osim kako je navedeno u ovom članku. Odluka (ZVSP) 2018/909 preispituje se do 31. prosinca 2020., u skladu s njezinim člankom 9. prvim stavkom, osobito u pogledu takvih uvjeta i postupaka.

               2.   Podložno svim uvjetima i postupcima kojima se uređuje uključivanje subjekata u projekte u okviru PESCO-a koji se mogu uspostaviti na temelju preispitivanja Odluke (ZVSP) 2018/909, kako je navedeno u stavku 1. ovog članka:

                           (a)

                           subjekti mogu sudjelovati u provedbi projekata u okviru PESCO-a nakon 31. prosinca 2025. samo na temelju ugovora sklopljenih ili postupaka javne nabave pokrenutih prije tog datuma;

                           (b)

                           subjekti s poslovnim nastanom ili izvršnim upravljačkim strukturama u trećoj zemlji koja nije pozvana na temelju članka 2. stavka 5. prije 31. prosinca 2021. na sudjelovanje u projektu u okviru PESCO-a ili subjekti koje takva treća zemlja kontrolira mogu sudjelovati u provedbi projekata u okviru PESCO-a nakon tog datuma samo ako Vijeće tako odluči u skladu s člankom 46. stavkom 6. UEU-a.

               3.   Odluka (ZVSP) 2018/909 primjenjuje se u skladu s ovom Odlukom.

               4.   Kada članovi projekta odlučuju o odabiru subjekata, u skladu s člankom 7. stavkom 1. Odluke (ZVSP) 2018/909, uzimaju u obzir sigurnosne i obrambene interese Unije i njezinih država članica.

               5.   Članovi projekta osiguravaju punu transparentnost u odnosu na sve države članice sudionice u pogledu uključivanja subjekata u dotični projekt, putem zajedničkog elektroničkog radnog sučelja iz članka 2. stavka 2. Odluke (ZVSP) 2018/909.

               6.   Ako država članica smatra da njezini sigurnosni i obrambeni interesi ili sigurnosni i obrambeni interesi Unije mogu biti ugroženi uključivanjem subjekta u provedbu projekta u okviru PESCO-a, ona to pitanje može uputiti Vijeću, koje može zatražiti dodatne informacije od članova projekta radi ocjene situacije.

               7.   Odluka (ZVSP) 2018/909 prilagođava se, u skladu s njezinim člankom 9. drugim stavkom, kako bi se uzeli u obzir opći uvjeti za sudjelovanje trećih država u pojedinačnim projektima u okviru PESCO-a, kako je predviđeno u ovoj Odluci.

            Članak 8.
            Preispitivanje
            Ova se Odluka preispituje kada je to primjereno, a najkasnije do kraja 2022.

            Članak 9.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 5. studenoga 2020.

                  Za Vijeće

                  Predsjednik

               M. ROTH

            (1)  SL L 331, 14.12.2017., str. 57.

            (2)  SL L 331, 14.12.2017., str. 65.

            (3)  Odluka Vijeća (ZVSP) 2018/909 od 25. lipnja 2018. o uspostavi zajedničkog skupa pravila za upravljanje projektima PESCO-a (SL L 161, 26.6.2018., str. 37.).

            (4)  Preporuka Vijeća od 6. ožujka 2018. o planu za provedbu PESCO-a (SL C 88, 8.3.2018., str. 1.).

            (5)  Preporuka Vijeća od 15. listopada 2018. o redoslijedu ispunjavanja snažnijih obveza koje su preuzete u okviru stalne strukturirane suradnje (PESCO) te o utvrđivanju preciznijih ciljeva (SL C 374, 16.10.2018., str. 1.).

            (6)  Odluka Vijeća (ZVSP) 2015/1835 od 12. listopada 2015. o utvrđivanju statuta, sjedišta i načina djelovanja Europske obrambene agencije (SL L 266, 13.10.2015., str. 55.).

            (7)  Dokument o stajalištu EDA-e o zahtjevu da treće države koje započinju suradnju u projektima u okviru PESCO-a imaju administrativni aranžman s EDA-om (EDA201911157).

            PRILOG
            PREDLOŽAK ZA ADMINISTRATIVNI ARANŽMAN IZMEĐU ČLANOVA PROJEKTA I TREĆE DRŽAVE

               1.

                  Uvod

               2.

                  Ciljevi projekta

               3.

                  Razlozi, opseg, oblik i razmjeri sudjelovanja

               4.

                  Sukladnost treće države s općim uvjetima sudjelovanja

               5.

                  Prava i obveze

               6.

                  Pojedinačni doprinos treće države projektu

               7.

                  Datum stvarnog početka sudjelovanja, trajanje i preispitivanje

               8.

                  Prestanak ili suspenzija

               9.

                  Odgovornost

               10.

                  Sigurnosna pitanja, otkrivanje i upotreba informacija

               11.

                  Rješavanje sporova

               12.

                  Završne odredbe